Escultura en Sada.
**Joaquín Augusto César Lendoiro**, nado en Corcubión o 6 de xuño de 1945, é un dirixente deportivo e político galego, presidente do Deportivo da Coruña entre 1988 e 2014.

Traxectoria
-----------

### Ámbito deportivo

A súa relación co mundo do deporte comezou moi cedo. Cando tiña 15 anos xa foi presidente de Ural CF, un club de fútbol afeccionado da Coruña, e cofundou o Hockey Club Liceo da Coruña, co que gañou varios campionatos de España, de Europa e do Mundo.

Posteriormente foi presidente do Español de Santa Lucía, e en 1988 asumiu a presidencia do Deportivo da Coruña nun momento de fonda crise, tanto deportiva (co equipo coqueteando co descenso a Segunda División B) coma económica, cunha débeda próxima aos 500 millóns de pesetas. Nese ano o club salvou a categoría e iniciaría un ascenso deportivo que tería o seu momento cumio nos anos 2000.

Na temporada 1991-92 o Deportivo volvía á Primeira División, categoría na que se mantivo ininterrompidamente 20 anos consecutivos con Lendoiro como presidente. A súa presidencia, aínda que moi discutida por certos sectores, estivo chea de éxitos deportivos conseguindo non só os primeiros títulos do equipo: unha liga, dúas Copas do Rei, tres Supercopas de España e unha Copa Intertoto; senón tamén grandes actuacións na Liga de Campións da UEFA (chegando as semifinais nunha ocasión) e gozando do xogo dalgúns dos mellores xogadores do mundo (Bebeto, Mauro Silva, Rivaldo, Valerón).

Porén, a forte débeda acumulada polo club durante os seus máis de vinte anos de mandato, unido ás malas relacións cos poderes económicos e políticos da cidade da Coruña provocaron que houbera un forte sector crítico con Lendoiro que tentaba facer presión para que abandonara o seu posto.[]

O 22 de decembro de 2013 os accionistas non aprobaron as contas presentadas por Lendoiro por primeira vez nos seus 25 anos de mandato. Dous días máis tarde anunciou que retiraba a súa candidatura ás eleccións da presidencia e o 21 de xaneiro de 2014 foi relevado no cargo por Tino Fernández.

En maio de 2014 foi nomeado embaixador da Liga de Fútbol Profesional polo seu presidente, Javier Tebas.

### Política

Licenciado en Dereito, Lendoiro tamén se sentiu atraído pola actividade política compatibilizando durante moitos anos a xestión deportiva con diferentes cargos públicos e dentro do Partido Popular. En 1987 saíu elixido concelleiro da Coruña polo partido antes mencionado, foi senador (1989−1990), secretario xeral para o deporte da Xunta de Galicia, deputado no Congreso dos Deputados (1993−1995), candidato á alcaldía da Coruña en 1991 e 1995 e presidente da Deputación da Coruña (1995−1999). Na actualidade encóntrase retirado da vida política.

Notas
-----

1. ↑  Perfil de Augusto César Lendoiro Arquivado 22 de xullo de 2009 en Wayback Machine. *Xornal de Galicia*, 21 de xullo de 2009, consultado o 18.9.09
2. ↑  "La primera derrota de Lendoiro", artigo en *ABC*, 21 de decembro de 2013 *(en castelán)*
3. ↑  "Lendoiro retira su candidatura y no se presentará a las elecciones del Deportivo" Arquivado 02 de febreiro de 2014 en Wayback Machine. artigo en *La Información*
4. ↑  "Tino Fernández pone el punto final a 25 años de lendoirismo", artigo en *ABC*, 21 de xaneiro de 2014 *(en castelán)*
5. ↑  Javier "Tebas nombra a Lendoiro nuevo embajador de la LFP"; *As*, 8 de maio de 2014 *(en castelán)*

Véxase tamén
------------

### Outros artigos

* Lista de deputados galegos no Congreso desde a Transición
* Lista de senadores galegos desde a Transición

|  |  |  |
| --- | --- | --- |
| Predecesor:**Salvador Fernández Moreda** |  **Presidente da Deputación da Coruña** 1995−1999 | Sucesor:**José Luis Torres Colomer** |
| Predecesor:**Luis Carlos Morato** |  **Presidente do Deportivo da Coruña** 1988−2014 | Sucesor:**Tino Fernández** |